Síðastliðinn mánudag var flutt mál í Hæstarétti geng manni sem hafði verið dæmdur sekur í héraðsdómi Reykjavíkur fyrir stórfellt skattalagabrot . Hann hafði ekki talið fram fjármagnstekjur á árunum 2008 og 2009 upp á samtals 87 milljónir króna á skattframtali sínu . Um var að ræða tekjur af sölu hlutabréfa og uppgjör á tugum framvirkra samninga . Í málsmeðferð fyrir héraðsdómi sagðist hann hafa verið í góðri trú um að framtölin hefðu verið rétt og að hann hefði keypt sér aðstoð sérfræðinga til að sjá um þessi mál . Maðurinn vefengdi hins vegar ekki að á það hefði skort að talið hefði verið rétt fram þrátt fyrir að það hefði ekki verið ásetningur hans að gera slíkt . Þegar villur hafi komið í ljós hafi hann látið skila leiðréttum gögnum og greitt allt sem á hann hefði verið lagt af opinberum gjöldum eftir það að meðtöldu 25 prósent álagi . Málsvörn mannsins byggðist meðal annars á því að það ætti að vísa máli hans frá á grundvelli mannréttindasáttmála Evrópu , þar sem fram komi að enginn skuli sæta lögsókn eða refsingu að nýju fyrir sama brot . Þar sem maðurinn hefði sætt endanlegum úrskurði skattyfirvalda um álag á skattstofn væri búið að refsa honum . Héraðsdómur féllst ekki á þessa málsvörn og dæmdi manninn í þriggja mánaða skilorðsbundið fangelsi um miðjan mars í fyrra og til að greiða 13,8 milljóna króna sekt í ríkissjóð . Ef hann myndi ekki greiða sektina ætti hann að sæta fangelsi í sjö mánuði . Auglýsing Maðurinn áfrýjaði niðurstöðunni til Hæstaréttar Íslands og málflutningur átti upphaflega að fara fram í málinu í mars síðastliðnum , en var frestað . Hann fór hins vegar , líkt og áður sagði , fram á mánudag . Og nú er beðið niðurstöðu . Það sem er athyglisvert við þetta mál , sem er ansi fjarri því að vera stærsta mál sinnar tegundar sem ratar fyrir íslenska dómstóla , er að sjö dómarar Hæstaréttar munu dæma í því . Rétturinn er með öðrum orðum fullskipaður . Það gerist einungis þegar um grundvallarmál er að ræða . Ástæðan er sú að Hæstiréttur mun að öllum líkindum fella stefnumarkandi dóm í þessu máli . Þann 18. maí síðastliðinn komst Mannréttindadómstóll Evrópu að þeirra niðurstöðu að íslenska ríkið hefði brotið gegn Jóni Ásgeiri Jóhannessyni og Tryggva Jónssyni þegar þeir voru dæmdir í skilorðsbundið fangelsi fyrir skattalagabrot í rekstri Baugs og fjárfestingafélagsins Gaums árið 2013 , ásamt Kristínu Jóhannesdóttur . Fram að þeim tíma hafði það tíðkast hérlendis að þeir sem sviku stórfellt undan skatti skyldu greiða hátt álag ofan á þá vangoldnu skatta sem þeir skyldu endurgreiða . Ef um meiriháttar brot var að ræða þá var viðkomandi einnig ákærður fyrir meiri háttar skattalagabrot , en við slíkum brotum liggur allt að sex ára fangelsi . Þegar Mannréttindadómstóllinn hefur komist að niðurstöðu þá þarf að falla dómur í Hæstarétti um sambærilegt efni til að fram komi hver áhrif niðurstöðunnar verði á íslenska dómaframkvæmd . Sá dómur verður í máli mannsins sem rakið var hér að ofan . Þegar hann fellur þá mun liggja fyrir hvernig eigi að fara með stórfelld skattabrotamál . Nálægt 100 málum slegið á frest Dómur Mannréttindadómstólsins í maí hafði veruleg áhrif á fjölmörg mál sem eru til meðferðar hjá embætti Héraðssaksóknara , sem fer með rannsóknar - og ákæruvald í málum sem þessum . Þ.e. mál þar sem álagi hafði þegar verið beitt en til stóð að rannsaka , og saksækja , vegna brota á almennum hegningarlögum líka . Samkvæmt upplýsingum Kjarnans eru þau mál sem slegið var á frest vegna dómsins nálægt 100 . Um er að ræða mál sem eru í rannsókn , sem eru að bíða eftir að komast í rannsókn og mál sem búið var að rannsaka , og jafnvel ákæra í . Framhald þeirra mála ætti að liggja fyrir þegar Hæstiréttur kemst að niðurstöðu sinni í máli mannsins sem vantaldi fjármagnstekjur upp á 87 milljónir króna á skattframtalinu sínu . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .